ओबामा ने मनमोहन से फिर की फोन पर बात  
ओबामा ने मनमोहन सिंह को फोन कर पाकिस्तान में अलकायदा प्रमुख ओसामा बिन लादेन को मार गिराने वाले सफल अभियान की जानकारी दी।
अमेरिकी राष्ट्रपति बराक ओबामा ने प्रधानमंत्री मनमोहन सिंह को फोन कर पाकिस्तान में अलकायदा प्रमुख ओसामा बिन लादेन को मार गिराने वाले सफल अभियान की जानकारी दी और क्षेत्र की स्थिति पर चर्चा की।  व्हाइट हाउस द्वारा सोमवार की रात जारी एक बयान के अनुसार, राष्ट्रपति ओबामा ने भारतीय प्रधानमंत्री मनमोहन सिंह से बातचीत की और उन्हें लादेन के खिलाफ सफल अमेरिकी अभियान की जानकारी दी। हालांकि बयान में इससे अधिक जानकारी नहीं दी गयी है।  दो मई को अमेरिकी विशेष बलों द्वारा पाकिस्तान के ऐबटाबाद में लादेन को मार गिराने के लिए चलाए गए अभियान के बाद पहली बार दोनों नेताओं के बीच बातचीत हुई है। बयान में कहा गया है कि दोनों नेताओं ने ओबामा की नवंबर 2010 की भारत यात्रा के दौरान शुरू किए गए कार्यक्रमों के क्रियान्वयन की प्रगति की समीक्षा भी की।  बयान में बताया गया है, दोनों नेताओं ने वैश्विक, सामरिक साझेदारी, रक्षा सहयोग और आगामी सामरिक वार्ता, होमलैंड सिक्योरिटी वार्ता, संयुक्त अंतरिक्ष कार्यकारी समूह और उच्च तकनीकी सहयोग बनाने के प्रति अपनी प्रतिबद्धता भी दोहरायी। दोनों नेताओं ने आपसी हितों से जुड़े वैश्विक तथा क्षेत्रीय मुद्दों पर भी विचार विमर्श किया।  सिंह ने लादेन की मौत को एक महत्वपूर्ण कदम बताया है और साथ ही अंतरराष्ट्रीय समुदाय, विशेष तौर पर पाकिस्तान से सभी आतंकवादी समूहों की गतिविधियों को समाप्त करने के लिए व्यापक रूप से काम करने को कहा है। प्रधानमंत्री ने उम्मीद जतायी कि लादेन की मौत अल कायदा तथा अन्य आतंकवादी समूहों के लिए एक निर्णायक झटका होगी।  दोनों नेताओं के बीच फोन पर वार्ता ऐसे समय में हुई है जब अमेरिकी राष्ट्रपति ने यह सवाल उठाया है कि पाकिस्तान सरकार के भीतर कुछ लोग हो सकते हैं जिन्होंने लादेन को समर्थन मुहैया कराया हो। भारत कई मौकों पर अमेरिका को बता चुका है कि पाकिस्तान आतंकवादियों के लिए एक सुरक्षित पनाहगाह बना हुआ है । खासतौर से 2008 के मुंबई हमलों के बाद इस बात को विशेष तौर पर रेखांकित किया गया कि इसमें पाकिस्तान स्थित लश्कर ए तय्यबा का हाथ था।